विराट गोल्डकप : आर्मीलाई हराउँदै जावलाखेल सेमिफाइनलमा
त्रिभुवन आर्मीलाई सडनडेथमा ६–५ गोलले हराउँदै जावलाखेल युथ क्लब शुक्रबार सातौं विराट गोल्डकप फुटबल प्रतियोगिताको सेमिफाइनल प्रवेश गरेको छ । सहिद मैदानको फ्लड लाईटमा भएको रात्रिकालीन खेलमा निर्धारित र अतिरिक्त समयमा दुवै टिमबाट गोलरहित खेले । खेलको निर्णय टाइब्रेकरबाट गर्दा पनि बराबरी भएपछि सडनडेथमा पुगेको थियो ।
विराटनगर — त्रिभुवन आर्मीलाई सडनडेथमा ६–५ गोलले हराउँदै जावलाखेल युथ क्लब शुक्रबार सातौं विराट गोल्डकप फुटबल प्रतियोगिताको सेमिफाइनल प्रवेश गरेको छ । सहिद मैदानको फ्लड लाईटमा भएको रात्रिकालीन खेलमा निर्धारित र अतिरिक्त समयमा दुवै टिमबाट गोलरहित खेले । खेलको निर्णय टाइब्रेकरबाट गर्दा पनि बराबरी भएपछि सडनडेथमा पुगेको थियो ।जावलाखेलको तर्फबाट सीमान्त थापा, फोडे फोफोना, जाहुल, छिरिङ, समिराज थोकर र बिसाल तामाङले गोल गरेका थिए । आर्मीको तर्फबाट टंक बस्नेत, टेकबहादुर बुढाथोकी, जिलेस्पी जंग कार्की, सन्तोष केसी र गोलकिपर बिकेस कुथुले गोल गरेका थिए भने सेसेहाङ आङ्देम्बेको प्रहार बाहिरिँदा आर्मी घर फर्किन बाध्य भयो । खेलको म्यान अफ द म्याच जावलाखेलका सीमान्त थापा भए । उनले २५ हजार रुपैयाँ पुरस्कार पाए । जितसँगै जावलाखेलले घरेलु टिम विराटनगर सिटीसँग चैत १३ गते सेमिफाइनल खेल खेल्ने छ । जावलाखेललाई दबाबमा राखेर खेलेको आर्मीले पटक-पटक सिर्जना गरेका गोलका अवसर सदुपयोग गर्न नसक्दा प्रतियोगिताबाट पहिलो खेलबाटै बाहिरिन बाध्य भयो । दसौं मिनेटमा उसका आशीष शाक्यले पेनाल्टी क्षेत्रबाट गरेको प्रहार फ्रेम बाहिर गयो । कप्तान जिलेस्पीजंग कार्कीले २३ औं मिनेटमा ३० यार्डबाट गरेको कडा प्रहारलाई जावलाखेलका गोलकिपर अनिष देउलाले गोल हुनबाट जोगाएका थिए । लगत्तै भरत चौधरीले देउला वीट भइसकेको अवस्थामा बललाई सही दिशा दिन सकेनन् । ३६ औं मिनेटमा आर्मीका सुलिद राईले डिफेन्डरलाई क्रस गरेर निकालेको बल सुशान्त चौधरीले पेनाल्टी एरियाबाट गरेको प्रहारले पोष्टको दिसा नलिदा गोलको अवसर चुकेको थियो ।जावलाखेलका विदेशी खेलाडी मसोवीको पनि ३९ औं मिनेटमा गोल गर्न चुकेका थिए । राहुलले ४४ औं मिनेटमा दिएको क्रसपासमा मसोवीले वान भर्सेस वानको अवस्थामा गोल गर्न चुकेका थिए । उनको प्रहारलाई आर्मीका गोलरक्षक विकेश कुथुले पञ्ज गरेर बललाई मैदानमा फर्काएका थिए ।दोस्रो हाफबाट आर्मीले आक्रमक खेल पस्कियो । ५२ औं मिनेटमा कप्तान जिलेस्पीको हेड पोस्टमाथिबाट बाहिरिँदा आर्मीले अग्रता लिन सकेन । ६० औं मिनेटमा मध्यभागबाट एक्लै बल अघि बढाएका सेसेहाङ आङ्देङबको प्रहार दायाँ बार हुँदै बाहिरिँदा आर्मी अग्रता लिनबाट चुक्यो । ६५ औं मिनेटमा वान भर्सेस वानमा जावलाखेलका सिमान्त थापाले पेनाल्टी क्षेत्रबाट गरेको प्रहार आर्मीका गोलरक्षक कुथुले उत्कृष्ट बचाउ गर्दै टिमको संकट टारेका थिए । लगत्तै अब्दुलको प्रहारलाई पनि कुथुले विफल पारे ।७३ औं मिनेटमा आर्मीका सुदीप राईले पेनाल्टी एरियामा निकालिदिएको बल कप्तान जिलेस्पीको प्रहार पोष्टमाथिबाट बाहिरिँदा आर्मीले निर्धारित समयमा गोल गर्ने अर्को अवसर गुमाएको थियो । ८३ औं मिनेटमा युद्ध शाहीले निकालिदिएको पास जिलेस्पीले डिबक्सभित्र बल नियन्त्रणमा लिन नसक्दा अवसर गुम्यो । ८६ औं मिनेटमा जावलाखेलका कप्तान सिमान्त थापाले मध्यभागबाट बल एक्लै अगाडि बढाएर डिबक्स भित्रबाट आर्मीका गोलरक्षकलाई बीट गर्न नसक्दा गोल गर्ने राम्रो अवसर गुमाएका थिए । अतिरिक्त समयको १५ औं मिनेटमा आर्मीका सन्तोष केसीले फ्रिकिक कप्तान जिलेस्पीले पेनाल्टी एरियाबाट गरेको प्रहार पोष्ट माथिबाट बाहिरिँदा खेल पेनाल्टी चरणमा पुगेको थियो । शनिबार साविक विजेता सशस्त्र प्रहरी र पाहुना टोली भुटानको ड्रक लयुल फुटबल क्लबबीच खेल हुनेछ ।